《康熙三十二年1693春蒙圣恩赐袍至台恭纪二十韵有序》
清代·高拱乾

车服本酬庸，王臣励匪躬。
不才何比数，盛世幸遭逢。
道际垂裳日，朝多补衮功。
褰帷荣郭贺，布被卧孙弘。
吏重二千石，诗陈十五风。
珙球来海外，金缯赐宫中。
忆昔瀛台宴，为郎画省东。
追随承钜典，拜舞后群公。
捧出卿云丽，裁成御气浓。
一麾居郡国，十载课桑农。
辱与循良列，知蒙特达隆。
鹭门秋色好，鹢首绿波融。
扬激名难副，绥柔俗未同。
格苗当舜代，兴学慕文翁。
背曝暄思献，天高恩更崇。
鲛机输灿烂，凤尾并茏葱。
长短身虽称，伛偻趋益恭。
颁从骠骑将，制自内司空。
寸草三春照，孤蓬万里踪。
敢言章有德，祇识报无穷。

作者简介：高拱乾，号九临。陕西榆林人。荫生。清康熙三十一年 （1692）任分巡台厦兵备道，康熙三十四年（1695）秩满陛浙江按察使。任内纂修《台湾府志》，为台湾官修志书之始。